有客
作者：林季仲
朝代：宋

paragraphs: 有客有客，託於空谷。
問何以樂，樂彼幽獨。
矯矯其松，藋藋其竹。
微風過之，泠然成曲。
歲曰莫止，霰雪交揮。
誰與晤語，懷我人斯。
我之懷矣，褰裳從之。
泥淖伊阻，中心悵而。
豈無他人，以翱以翔。
意氣所親，不能弭忘。
遥遥遺緒，久矣弗敭。
之子之秀，吾宗之光。
我有薄酒，子試歠兮。
雪霽江明，共此月兮。
企焉新詩，到蟄窟兮。
老子鬅鬙，正愁絕兮。